Stella-koshuismoorde: ‘Gemeenskap is donkerder sonder julle glimlagte’Sharnelle Hough (17), links, en Marna Engelbrecht (16). Foto: Via Facebook Die bestuur by Hoërskool Stella het Maandag hulde gebring aan Sharnelle Hough (17) en Marna Engelbrecht (16) wie se liggame Saterdag in die skool se koshuis gevind is. Maroela Media het vroeër berig die meisies, albei in gr. 11 by dié hoërskool op Stella in Noordwes, was veronderstel om Saterdagoggend die skoolbus te haal om netbal op Koster te gaan kyk. “Die koshuismoeder het na hulle gaan soek en die 17-jarige meisie [Sharnelle] aan die trapreling sien hang. Die polisie is ontbied en die 16-jarige meisie [Marna] se liggaam is in die badkamer aangetref. Sy is moontlik verwurg en daar was ŉ tou om haar nek,” het lt.kol. Amanda Funani, provinsiale polisiewoordvoerder, aan Maroela Media gesê. Xander Bylsma (19), Sharnelle se eks-kêrel en voormalige leerder aan dié skool, is dieselfde dag wat die meisies liggame gevind is op aanklag van moord in hegtenis geneem. Hy het Maandag vlugtig in die hof verskyn. Die saak is tot 6 Augustus uitgestel vir verdere ondersoek. Hy bly in aanhouding. Dit is nog nie duidelik wat die motief vir die moorde was nie. “In die Afrikaanse klas leer leerders vir eksamendoeleindes hoe om ŉ huldeblyk te skryf. Moet ŉ mens dit self doen oor twee werklike, pragtige kinders, is dit egter ŉ heel ander saak,” lui die huldeblyk op die skool se amptelike Facebookblad. “Dit is met soveel hartseer en trauma wat Hoërskool Stella vir Marna en Sharnelle groet. Ons koester ons herinneringe aan twee lewenslustige, glimlaggende meisies. “Ons het nooit vir een oomblik gedink dat hulle saam op so ŉ onnodige manier van ons weggeneem sou word nie. Tog is ‘saam’ vir ons ŉ vertroosting, aangesien daar min kinders is wat so ŉ hegte vriendskap gehad het soos Marna en Lallie. Ons harte gaan uit na die families betrokke. Marna Engelbrecht en Sharnelle Hough. Foto: Via Facebook “Marna en Sharnelle, ons eer jul nagedagtenis. Ons gaan julle mis. Ons hele gemeenskap is armer en donkerder sonder julle pragtige glimlagte.” Die skool het ook Maandagoggend ŉ spesiale gedenkdiens vir Marna en Sharnelle gehou. Intussen het Angie Motshekga, die minister van basiese onderwys, haar skok en hartseer oor die “sinnelose moorde” uitgespreek. “Ons sien te veel van ons jong vroue wat aan die hande van hul kêrels of voormalige kêrels vermoor word. Dit is skokkend en diep ontstellend,” het Motshekga gesê. Motshekga het gesê sy is bly die polisie het alreeds die verdagte in hegtenis geneem en hoop dat geregtigheid in hierdie saak sal geskied. Die minister het gevra vir ŉ volledige verslag van die provinsiale departement van onderwys oor die omstandighede wat tot die tragiese voorval gelei het en hoe die vermeende moordenaar toegang tot die koshuis verkry het.